ઉત્તર ગુજરાતની મહત્વની અને પાટીદાર અનામત આંદોલનમાં પંકાયેલી મહેસાણા બેઠક પર ભાજપ અને કોંગ્રેસ વચ્ચે અત્યંત રસાકસી છે. ભાજપની સરકારના નાણામંત્રી નિતીન પટેલ સામે કોંગ્રેસે સિનિયર નેતા અને પૂર્વ સાંસદ જીવાભાઇ પટેલને મેદાનમાં ઉતાર્યા છે. 2012માં મહેસાણાની બેઠક પરથી નિતીન પટેલ વિજેતા બન્યા હતા. તેમને કુલ 90131 મતો મળ્યા હતા જ્યારે તેમના પ્રતિસ્પર્ધી કોંગ્રેસના નટવર પટેલને 65929 મતો મળ્યા હતા. આ બેઠક પર 75.56 ટકા મતદાન થયું હતું નિતીન પટેલ 24205 મતોની સરસાઇથી વિજેતા બન્યા હતા. આ બેઠકનો ઇતિહાસ જોઇએ તો 1962માં કોંગ્રેસના શાંતિબેન પટેલ વિજયી બન્યા હતા. 1967માં સ્વતંત્ર પાર્ટીના કે.જે..યાજ્ઞિક આ બેઠક પર ચૂંટણી જીત્યા હતા. 1975 અને 1980માં કોંગ્રેસના ભાવસિંહ ઝાલા, 1981ની પેટા ચૂંટણીમાં કોંગ્રેસના મણિલાલ પટેલ ચૂંટણીમાં વિજયી બન્યા હતા, જ્યારે 1990, 1995 અને 1998માં ભાજપના ખોડાભાઇ પટેલને વિજય મળ્યો હતો. 2002 અને 2007માં અનિલ પટેલ આ બેઠક પરથી ચૂંટણી લડ્યા હતા અને જીત્યા હતા. નિતીન પટેલની પરંપરાગત બેઠક કડી હતી પરંતુ ડિલિમિટેશનના કારણે કડી અનામત બેઠક બની જતાં પાર્ટીએ તેમને મહેસાણાની બેઠક આપી હતી.